Saturday, November 19, 2011
YELLOW CORN, 207 HAS. NAIMULA ITA A 2ND CROPPING SEASON
Cabugao, Ilocos Sur – Maysa kadagiti gay-at ita ti Gobierno Munisipal nga idauluan ni Mayor Edgardo “Ediboy” S. Cobangbang, Jr. ket iti pannakatingiting dagiti maipanawen, nabiit, ken na-presio a klase ti maimula dagiti mannalon nangruna iti “off-season” babaen iti panangipatungpal ti DA-LGU iti kada panagmumula tapno manayonan pay ti matgedan dagiti mannalon ken mapapintas ti presio gapu iti balanse a kaadu ti produksion.
Maysa met ti mais a nabiit, kasapulan ita iti merkado ken mairagragpin a maimula ditoy Ilokos. Ti Agri-Pinoy Corn Program ket ipatpatungpal ti Departamento ti Agrikultura (DA) ken baben ti DA-LGU ket adda nagmula ti yellow ken white corn kadagiti Barangays iti Alina-ay, Arnap, Baclig, Cuantacla-Sagsagat, Cacadiran, Cuancabal, Lipit, Sagayaden (Norte/Sur), Pila, Namruangan, Daclapan, Dardarat, Turod Patac, Pug-os, Salapasap, Quezon ken Marga-ay. Aganay a 207 ektarias ti namulaan iti amarilio ken puraw ti klasena a mais ita a 2nd Crop Season 2011-2012, segun ken ni Mrs. Dionisia Seatriz, Municipal Corn Program Coordinator.
Kuna ni Municipal Agriculturist Zenaida S. Andrada a nupay maipangruna met latta ti panagmulada ti tabako iti 2nd Crop (Nobiembre-Mayo) ta 1,649 ektarias ti namulaan iti 2,271 ektarias a dagup ti agricultural area ti ili, dandani makipatas ti kalawa ti mamulaan ti mais iti pagay. Innayon ti MAO a napintas daytoy a pannakabalanse ken mapaggigidiat ti maimula iti umabot iti 2, 271 ektarias a kalawa ti mamulmulaan/mataltalon a daga iti intero nga ili ti Cabugao.
Naaramid ti Demo-Farm ti Cornworld 1401 (maysa ektaria) iti pagmulmulaan ni Mr. Arturo Solis, Presidente ti Arnap Farmer’s Association iti Barangay Arnap, Cabugao, Ilocos Sur ken manamnama a maikurri dagiti naadalda dagiti nagpartisipar iti babaen iti Farmers’ Field School ti DA-RFU 1 sadiay Sitio Balungabing, Barangay Turod-Patac, Cabugao. Ilocos Sur nga insayangkat met laeng ti DA-LGU iti napalabas a panagmumula ti mais.
Malaksid kadagiti Corn Traders a mangpapigsa ti industria ti mais, adda pay ti National Agribusiness Corporation (NABCOR) nga aggatang ti sigugumi (siuukis) kadagiti maapit dagiti mannalon tapno maliklikanda ti kangrunaan a pakamolestiaan ti mannalon kas iti kanayon nga agbagkat, agbilag ken nadaras a bukbokenna ti bagina ti mais.
Nupay kasta, ti puraw a mais ket saan a nakadadanag ta nataray a lakuen para iti konsumo ti kaaduan.
Kuna ni Mrs. Dionisia Seatriz, DA-LGU Corn Program Coordinator a nadaras ti pannakaala dagiti mannalon nga aglaklako iti mais ti bayad ti ilakoda a produktoda iti NABCOR. Mapaneknekanna ta agmulmula met ti pamiliana iti Barangay Baclig ken kuykuyogenna dagiti mannalon a mapan aglako ti produktoda kadaytoy semi-government a korporasion.
Innayon ni Mrs. Seatriz a maysa met a prayoridad ti Gobierno Nasional ti panagpamula ti mais agsipud ta nakasapulan iti industria ti panagtaraken ti baboy ken manok ken mabalin a pagsulnit ti mais a taraon no kakirang ti bagas.# (Rinetrato ken insurat ni JOED SABIO SAJONIA)
Posted by Bayan ng Cabugao, Ilocos Sur at 9:03 AM
Subscribe to: Post Comments (Atom)
eng_Latn eng_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn tgl_Latn eng_Latn